b'\n_START_ARTICLE_\nMed\xc5\xbeugorje\n_START_SECTION_\n\xc5\xbdupnija Med\xc5\xbeugorje\n_START_PARAGRAPH_\nPrva omemba \xc5\xbeupnije izhaja iz listine z dne 2. aprila 1599, ki omenja 6 \xc5\xbeupnij, med njimi Med\xc5\xbeugorje. Te \xc5\xbeupnije so upravljali fran\xc4\x8di\xc5\xa1kani iz samostana v Zaostrogu. Kasneje je teritorij \xc5\xbeupnije spadal pod \xc5\xbeupnijo Brotnjo. Ta v tistem \xc4\x8dasu ni imela samo enega sredi\xc5\xa1\xc4\x8da, saj so se fran\xc4\x8di\xc5\xa1kani zaradi preganjanj Turkov pogosto premikali od vasi do vasi, vendar je vsaj od sredine 18. stoletja naprej znano, da je imela sede\xc5\xbe v Gradni\xc4\x87ih. V 19. stoletju je iz nje nastalo nekaj samostojnih \xc5\xbeupnij. \xc5\xbdupnija Med\xc5\xbeugorje se je osamosvojila 1. maja 1892, z dekretom mostarsko-duvnovskega \xc5\xa1kofa Pa\xc5\xa1kala Buconji\xc4\x87a. Istega leta, \xc5\xa1e pred uradnim dekretom, je bilo zgrajeno \xc5\xbeupni\xc5\xa1\xc4\x8de, gradnjo pa je vodil gradni\xc5\xa1ki \xc5\xbeupnik Pavo Petrovi\xc4\x87._NEWLINE_Prvo cerkev sv. Jakoba je zgradil \xc5\xbeupnik Nikola \xc5\xa0imovi\xc4\x87 leta 1897. Dve desetletji zatem je bila cerkev \xc5\xbee v zelo slabem stanju in pri\xc4\x8deli so razmi\xc5\xa1ljati o gradnji nove. Na\xc4\x8drt je naredil znani hrva\xc5\xa1ki arhitekt Stjepan Podhorsky. Priprave na gradnjo so se za\xc4\x8dele leta 1925, sama gradnja pa junija 1935. Takrat so naredili temelje in zidove do vi\xc5\xa1ine pribli\xc5\xbeno treh metrov. Zatem je delo zaradi razli\xc4\x8dnih vzrokov zastalo: nesloga \xc5\xbeupljanov glede lokacije nove cerkve, druga svetovna vojna in te\xc5\xbeko povojno obdobje. Gradnja je ponovno stekla leta 1966 in je trajala do leta 1969. Cerkev je bila blagoslovljena 19. januarja 1969. \xc5\xa0e naprej so potekala dela v notranj\xc5\xa1\xc4\x8dini. V \xc4\x8dasu gradnje so ma\xc5\xa1e potekale v kapeli v \xc5\xbeupni\xc5\xa1\xc4\x8du. Stara cerkev je bila podrta leta 1978. Danes se na tem mestu nahaja manj\xc5\xa1i park._NEWLINE_Leta 1933 je dal \xc5\xbeupnik Bernardin Smoljan ob praznovanju 1900. obletnice Kristusove smrti in vstajenja na hribu \xc5\xa0ipovac postaviti 8,56 metra visok betonski kri\xc5\xbe. Hrib se od tedaj imenuje Kri\xc5\xbeevac._NEWLINE_V \xc5\xbeupniji so se 24. junija 1981 za\xc4\x8dela domnevna Marijina prikazovanja, ki trajajo \xc5\xa1e danes in so tekom let prerasla v mednarodni fenomen. Kraj se je v treh desetletij razvij v pravo romarsko sredi\xc5\xa1\xc4\x8de, z obiskom tiso\xc4\x8dih vernikov iz celega sveta._NEWLINE_\xc5\xbdupnija upravno spada pod Dekanat \xc4\x8citluk. Obsega pet naselij: Med\xc5\xbeugorje, Bijakovi\xc4\x87i, Miletina, \xc5\xa0urmanci in Vionica. Poleg \xc5\xbeupnijske cerkve ima \xc5\xa1e tri podru\xc5\xbenice: v Miletini, Vionici in v \xc5\xa0urmancih.'